ಮಗಳನ್ನು ಹಿಂಬಾಲಿಸಿದ ಮಾಜಿ ಪ್ರೇಮಿಯನ್ನು ಕೊಂದು ಹೂತು ಹಾಕಿದ ತಾಯಿ

ಲಕ್ನೋ: ಮಗಳನ್ನು ಹಿಂಬಾಲಿಸುತ್ತಿದ್ದ ಆಕೆಯ ಮಾಜಿ ಪ್ರೇಮಿಯನ್ನು ತಾಯಿಯೊಬ್ಬಳು ಮಗನ ಸಹಾಯದಿಂದ ಕತ್ತು ಹಿಸುಕಿ ಕೊಂದು ಹೂತು ಹಾಕಿರುವ ಘಟನೆ ಉತ್ತರ ಪ್ರದೇಶದ ಬರೇಲಿ ಜಿಲ್ಲೆಯಲ್ಲಿ ನಡೆದಿದೆ.

ಕೊಲೆಯಾದ ವ್ಯಕ್ತಿಯನ್ನು ಆಶಿಶ್ ಶರ್ಮಾ (45) ಎಂದು ಗುರುತಿಸಲಾಗಿದೆ. ತನ್ನನ್ನು ಬಿಟ್ಟು ಹೋಗಿ ಬೇರೆಯವರನ್ನು ಮದುವೆಯಾದರು ತನ್ನ ಮಾಜಿ ಪ್ರಿಯತಮೆಯನ್ನು ಮರೆಯದ ಆಶಿಶ್ ಅವಳ ಹಿಂದೆ ಸುತ್ತುತ್ತಿದ್ದ. ಇದರಿಂದ ಕೋಪಗೊಂಡ ಪ್ರಿಯತಮೆ ತಾಯಿ ಆತನನ್ನು ಕೊಂದು ತಮ್ಮ ಮನೆಯ ಹಿತ್ತಲಿನಲ್ಲಿ ಹೂತು ಹಾಕಿದ್ದಾಳೆ.

ಆಶಿಶ್ ಫೆಬ್ರವರಿ 29 ರಂದು ಕಾಣೆಯಾಗಿದ್ದನು. ಆತನ ಶವ ಬರೇಲಿ ಜಿಲ್ಲೆಯ ನಕಾಟಿಯಾ ಎಂಬ ಪ್ರದೇಶದಲ್ಲಿರುವ ಒಂದು ಮನೆಯ ಹಿತ್ತಲಿನಲ್ಲಿ ಹೂತು ಹಾಕಲಾಗಿತ್ತು. ಈ ಪ್ರಕರಣವನ್ನು ಭೇದಿಸಲು ಹೊರಟ ಪೊಲೀಸರಿಗೆ, ಆತನ ಮಾಜಿ ಪ್ರಿಯತಮೆಯ ಅಮ್ಮ ಮತ್ತು ಸಹೋದರ ಸೇರಿ ಕತ್ತು ಹಿಸುಕಿ ಕೊಂದು ನಂತರ ಅವರ ಮನೆಯ ಹಿತ್ತಲಿನಲ್ಲೇ ಹೂತು ಹಾಕಿದ್ದಾರೆ ಎಂದು ತಿಳಿದು ಬಂದಿದೆ.

ಪ್ರಿಯತಮೆಯ ನಂಬರ್ ಗಾಗಿ ಪ್ರಾಣ ಬಿಟ್ಟ
ಆಶಿಶ್ ಯುವತಿಯನ್ನು ಪ್ರೀತಿಸುತ್ತಿದ್ದ. ಆದರೆ ಅವರ ಮಧ್ಯೆ ಜಗಳವಾಗಿ ಆಕೆ ಆಶಿಶ್ ಅನ್ನು ಬಿಟ್ಟು ಬೇರೆಯವರನ್ನು ಮದುವೆಯಾಗಿದ್ದಳು. ಆದರೂ ಆಕೆಯ ಮೇಲೆ ಮೋಹವನ್ನು ಬಿಡದ ಆಶಿಶ್ ಯಾವಾಗಲೂ ಆಕೆಯ ಹಿಂದೆ ಹೋಗುತ್ತಿದ್ದ. ಆಶಿಶ್‍ನ ಕಾಟ ಸಹಿಸಲಾರದೆ ಪ್ರಿಯತಮೆಯ ಕುಟುಂಬದವರು ಮನೆಯನ್ನು ಬದಲಿಸಿದ್ದರೂ ಆ ಮನೆಯನ್ನು ಕಂಡುಹಿಡಿದ ಆಶಿಶ್ ಮತ್ತೆ ಹಿಂದೆ ಬಿದ್ದಿದ್ದ.

ಈ ನಡುವೆ ಫೆಬ್ರವರಿ 29 ರಂದು ಯುವತಿಯ ಬಳಿ ಬಂದ ಆಶಿಶ್ ನೀನು ಹೊಸ ಫೋನ್ ನಂಬರ್ ಬಳಸುತ್ತಿರುವುದು ನನಗೆ ಗೊತ್ತು. ಆ ನಂಬರ್ ಅನ್ನು ನನಗೆ ಕೊಡು ಎಂದು ಪೀಡಿಸುತ್ತಿದ್ದ. ಈ ವೇಳೆ ಅಲ್ಲಿಗೆ ಯುವತಿಯ ಅಮ್ಮ ಮತ್ತು ಸಹೋದರ ಬಂದಿದ್ದಾರೆ. ಆಗ ಆಶಿಶ್ ಮತ್ತು ಆಕೆಯ ತಾಯಿ ಜಗಳಕ್ಕೆ ಬಿದ್ದಿದ್ದಾರೆ. ಈ ಗಲಾಟೆಯಲ್ಲಿ ಆಶಿಶ್ ಪ್ರಿಯತಮೆಯ ತಾಯಿಗೆ ಹೊಡೆದಿದ್ದಾನೆ. ಇದರಿಂದ ಕೋಪಗೊಂಡ ಆಕೆಯ ತಾಯಿ ಮತ್ತು ಸಹೋದರ ಆತನ ಕತ್ತು ಹಿಸುಕಿ ಕೊಲೆ ಮಾಡಿದ್ದಾರೆ. ಮೃತದೇಹವನ್ನು ತಮ್ಮ ಮನೆಯ ಹಿತ್ತಲಿನಲ್ಲಿ ಹೂತು ಹಾಕಿದ್ದಾರೆ.

ಪೊಲೀಸರು ಈಗ ಆರೋಪಿಗಳಾದ ತಾಯಿ ಮತ್ತು ಸಹೋದರನನ್ನು ಅರೆಸ್ಟ್ ಮಾಡಿದ್ದಾರೆ. ಆದರೆ ಅವರು ನಾವು ಬೇಕು ಎಂದು ಕೊಲೆ ಮಾಡಲಿಲ್ಲ. ಆತ ನಮ್ಮನ್ನು ಕೊಲ್ಲಲು ಬಂದ ಹಾಗಾಗಿ ನಮ್ಮ ಪ್ರಾಣವನ್ನು ಉಳಿಸಿಕೊಳ್ಳಲು ಆತನನ್ನು ಕೊಲೆ ಮಾಡಬೇಕಾಗಿ ಬಂತು ಎಂದು ಹೇಳಿದ್ದಾರೆ. ಸದ್ಯ ಪ್ರಕರಣ ದಾಖಲಿಸಿಕೊಂಡಿರುವ ಬರೇಲಿ ಪೊಲೀಸರು ವಿಚಾರಣೆ ಮುಂದುವರಿಸಿದ್ದಾರೆ.